 NA MARY WANGARI KUNDI la viongozi kutoka Magharibi mwa Kenya sasa linamtaka Rais William Ruto kumchukulia hatua kali kiongozi wa Azimio la Umoja, Raila Odinga, kuhusiana na maandamano yaliyofanyika Jumatatu. Kwa mujibu wa waunda-sheria hao, kinara wa ODM amekuwa akihatarisha maisha ya Wakenya kiuchumi miaka nenda miaka rudi kwa maslahi yake ya kibinafsi kisiasa. Wakihutubia vyombo vya habari Jumatano katika majengo ya Bunge, wanasiasa hao wakiongozwa na Mbunge wa Kimilili, Didmus Barasa, walitoa wito kwa serikali kumwadhibu vikali kiongozi huyo wa ODM ili kuwaokoa mamilioni ya Wakenya ambao ndio huishia kuathirika pakubwa kutokana na vitendo vyake. “Tunakabiliwa na hali sawia na inayowakumba madereva. Ikiwa wewe ni dereva wa basi linalosafirisha abiria 50 na ukutane ghafla na mlevi njiani, una hiari ya kuchagua kati ya kuokoa maisha ya mlevi mmoja au kuua zaidi ya abiria 50,” walisema viongozi hao. “Hii ndiyo hali ambayo tumejipata kwayo kama taifa, kuwa mtu mmoja ambaye ni maarufu kwa kuhujumu uchumi, mtu ambaye ana historia ya kuvuruga mapato yetu ya kiuchumi kwa sababu za kibinafsi kisiasa, Raila Odinga anataka kuhatarisha maisha ya kiuchumi ya zaidi ya Wakenya milioni 40.” Kulingana na viongozi hao, Bw Odinga hana tofauti na wahalifu wengineo wakiwemo majangili wanaowahangaisha Wakenya Kaskazini mwa Bonde la Ufa huku wakitaka akabiliwe kisheria. “Tunahimiza serikali ya Kenya kumchukulia hatua kali Odinga ili tuokoe maisha ya mamilioni ya Wakenya. Raila hayuko juu ya sheria. Ni mhalifu sawia na mtu anayejihusisha na makundi haramu, ni mhalifu sawia na majangili wanaowaua watu wasio na hatia katika baadhi ya sehemu nchini, ni mhalifu sawa tu na wakora wanaowapora watu mitaani,” walisema. Wabunge hao wanajumuisha Majimbo Kalasinga (Kabuchai) na John Makali (Kanduyi) kutoka Ford Kenya, Malulu Injendi (Malava) na Amboko Milemba (Emuhaya) wa ANC pamoja na John Waluke (Sirisia) wa Jubilee. Aidha, waliwapongeza wakazi wa eneo la Magharibi mwa Kenya kwa kupuuza wito wa Bw Odinga wa kushiriki maandamano Jumatatu huku wakiwahimiza kuiunga mkono serikali ya UDA. “Tumpe muda Rais Ruto afanye kazi kabla ya kumkashifu. Alitangazwa kama mshindi kumaanisha alichaguliwa kwa njia halali,” alisema Bw Kalasinga. Walishangaa ni vipi Bw Raila anapinga utawala wa Dkt Ruto kufuatia ushindi wake katika uchaguzi mkuu uliopita ilhali mwandani wake Rais Mstaafu Uhuru Kenyatta ambaye ni kinara wa Azimio alihudhuria hafla ya kumwapisha . “Nataka kumuuliza Raila, ikiwa hamtambui Dkt Ruto kama Rais, basi Uhuru alikuwa anafanya nini katika hafla ya uapishaji alipokuja kumkabidhi mamlaka Dkt Ruto ilhali yeye ni kiongozi wa Azimio?” Walisisitiza kuwa vyama shiriki vya UDA katika Magharibi mwa Kenya viko imara na kwamba havitavunjiliwa mbali. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  